b'\n_START_ARTICLE_\nOle E. Borgen\n_START_SECTION_\nBakgrunn\n_START_PARAGRAPH_\nOle Borgens foreldre Harda og Omar Borgen drev g\xc3\xa5rd og kj\xc3\xb8ttforretning p\xc3\xa5 Lillestr\xc3\xb8m og Borgen utdannet seg til agronom p\xc3\xa5 Tomb jordbruksskole 1944 til 1946. Han drev jordbruksarbeid, men begynte senere som p\xc3\xb8lsemakerl\xc3\xa6rling og jobbet i Oslo til han fikk svennebrev. I 1956 reiste han til USA, hvor han tok flere eksamener ved ulike universiteter i perioden fram til 1962.\n_START_SECTION_\nPastor, teolog\n_START_PARAGRAPH_\nFra 1959 til 1962 var han kordirigent og ungdomspastor i Edgemont Baptist Church i Durham. I 1963 ble han ordinert til pastor p\xc3\xa5 metodistenes konferanse i Nord-Carolina. Han var pastor i West Side Avenue Methodist Church i Jersey City fra 1962 til 1965. _NEWLINE_I 1966 ble han kalt tilbake til Europa som pastor og assistent for biskop Odd Hagen i Stockholm, der Metodistkirken i Norden hadde sitt bispekontor. I  1968 tok han doktorgraden ved Drew University i Madison (New Jersey) med avhandlingen John Wesley on the Sacraments. A Theological Study. I 1970 ble han leder av Metodistkirkens Verdensr\xc3\xa5ds kontor i Gen\xc3\xa8ve, Sveits.\n_START_SECTION_\nBiskop\n_START_PARAGRAPH_\nAllerede samme \xc3\xa5r ble han valgt til biskop for Nord-Europas Biskopsomr\xc3\xa5de._NEWLINE_Etter at han gikk av med pensjon var han fra 1989\xe2\x80\x9392 professor i systematisk teologi ved Asbury Theological Seminary, Wilmore, USA. Borgen var en etterspurt predikant og foredragsholder i forskjellige kirker og kirkesamfunn i USA, Europa, Afrika og Asia.'